MT Il-Ġurnal Uffiċjali tal-Unjoni Ewropea C 185/2

DEĊIŻJONI TAL-KUMMISSJONI

tal-10 ta’ Ġunju 2014

dwar in-notifika lill-pajjiżi terzi li l-Kummissjoni tqishom li possibbilment ikunu identifikati bħala pajjiżi terzi li ma kkooperawx skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat

(2014/C 185/02)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (1), u b’mod partikolari l-Artikolu 32 tiegħu,

Billi:

1. INTRODUZZJONI

(1) Ir-Regolament tal-Kunsill (KE) Nru 1005/2008 (“ir-Regolament IUU”) jistabbilixxi sistema tal-Unjoni sabiex tipprevjeni, tiskoraġġixxi u telimina sajd illegali, mhux rapportat u mhux regolat (IUU).

(2) Il-Kapitolu VI tar-Regolament IUU jistabbilixxi l-proċedura fir-rigward tal-identifikazzjoni tal-pajjiżi terzi li ma kkooperawx, il-passi fir-rigward tal-pajjiżi identifikati bħala pajjiżi terzi li ma kkooperawx, it-tfassil ta’ lista tal-pajjiżi li ma kkooperawx, il-pubblikazzjoni tal-lista ta’ pajjiżi li ma kkooperawx u kwalunkwe miżura ta’ emerġenza.

(3) Skont l-Artikolu 32 tar-Regolament IUU, il-Kummissjoni għandha tinnotifika lill-pajjiżi terzi bil-possibilità li jkunu identifikati bħala pajjiżi li ma kkooperawx. Din in-notifika hija ta’ natura preliminari. In-notifika tal-pajjiżi terzi bil-possibilità li jkunu identifikati bħala pajjiżi li ma kkooperawx għandha tkun ibbażata fuq il-kriterji stipulati fl-Artikolu 31 tar-Regolament IUU. Il-Kummissjoni għandha tieħu wkoll il-passi kollha stabbiliti fl-Artikolu 32 fir-rigward ta’ dawk il-pajjiżi. B’mod partikolari, il-Kummissjoni għandha tinkludi fin-notifika informazzjoni dwar il-fatti u l-kunsiderazzjonijiet essenzjali sottostanti bħall-identifikazzjoni, l-opportunità li dawk il-pajjiżi jwieġbu u jipprovdu evidenza li tirrifjuta l-identifikazzjoni jew, fejn huwa xieraq, pjan ta’ azzjoni biex itejjeb is-sitwazzjoni u miżuri meħudin biex jirrettifikawha. Il-Kummissjoni għandha tagħti biżżejjed żmien lill-pajjiżi terzi kkonċernati biex iwieġbu n-notifika u żmien raġonevoli biex jirrimedjaw is-sitwazzjoni.

(4) Skont l-Artikolu 31 tar-Regolament IUU, il-Kummissjoni Ewropea tista’ tidentifika lill-pajjiżi terzi li hija tqis bħala pajjiżi li ma kkooperawx fil-ġlieda kontra s-sajd IUU. Pajjiż terz jista’ jiġi identifikat bħala pajjiż terz li ma kkooperax jekk jonqos milli jwettaq l-obbligi eżistenti tiegħu skont il-liġi internazzjonali bħala Stat tal-bandiera, tal-port, tal-kosta jew tas-suq, biex jieħu azzjoni sabiex jipprevjeni, jiskoraġġixxi u jelimina s-sajd IUU.

(5) L-identifikazzjoni ta’ pajjiżi terzi li ma kkooperawx ser tkun ibbażata fuq ir-reviżjoni tal-informazzjoni kollha, kif inhu stipulat fl-Artikolu 31(2) tar-Regolament IUU.

(6) Skont l-Artikolu 33 tar-Regolament IUU, il-Kunsill jista’ jistabbilixxi lista ta’ pajjiżi li ma kkooperawx. Il-miżuri stipulati, inter alia, fl-Artikolu 38 tar-Regolament IUU japplikaw għal dawk il-pajjiżi.

(7) Skont l-Artikolu 20(1) tar-Regolament IUU, l-aċċettazzjoni ta’ ċertifikati tal-qabda vvalidati minn Stati tal-bandiera hija soġġetta għal notifika lill-Kummissjoni dwar l-arranġamenti għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta’ konservazzjoni u ġestjoni li għandhom jiġu ssodisfati mill-bastimeti tas-sajd tagħhom.

(8) Skont l-Artikolu 20(4) tar-Regolament IUU, il-Kummissjoni tikkoopera b’mod amministrattiv ma’ pajjiżi terzi f’oqsma li jappartjenu għall-implimentazzjoni ta’ dak ir-Regolament.

2. PROĊEDURA FIR-RIGWARD TAL-ISTAT INDIPENDENTI TAL-PAPWA GINEA ĠDIDA

(9) Skont l-Artikolu 20 tar-Regolament IUU, in-notifika tal-Istat Indipendenti tal-Papwa Ginea Ġdida (PNG) bħala Stat tal-bandiera waslet għand il-Kummissjoni fl-4 ta’ Frar 2010.

(10) Mis-7sal-11 ta’ Novembru 2011, il-Kummissjoni, bl-appoġġ tal-Aġenzija Ewropea għall-Kontroll tas-Sajd (EFCA), wettqet missjoni fil-PNG fil-kuntest ta’ kooperazzjoni amministrattiva stipulata fl-Artikolu 20(4) tar-Regolament IUU.

(11) Il-missjoni kellha l-għan li tivverifika l-informazzjoni dwar l-arranġamenti tal-PNG għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta’ konservazzjoni u ġestjoni li l-bastimenti tas-sajd tagħha jridu jikkonformaw magħhom, il-miżuri meħudin mill-PNG sabiex timplimenta l-obbligi tagħha fil-ġlieda kontra s-sajd IUU u sabiex tissodisfa r-rekwiżiti u l-punti tagħha li jappartjenu għall-implimentazzjoni tal-iskema ta’ ċertifikazzjoni tal-qabda tal-Unjoni.

(12) Ir-rapport finali tal-missjoni ntbagħat lill-PNG fil-15 ta’ Frar 2012.

(13) Il-kummenti tal-PNG fuq ir-rapport finali tal-missjoni waslu fil-25 ta’ Mejju 2012.

(14) Missjoni sussegwenti tal-Kummissjoni fil-PNG biex jiġu segwiti l-azzjonijiet li nbdew fl-ewwel missjoni saret mis-7sas-16 ta’ Novembru 2012.

(15) Il-PNG bagħtet informazzjoni addizzjonali fit-3 ta’ Jannar 2013.

(16) Ir-rapport finali tal-missjoni ntbagħat lill-PNG fis-7 ta’ Marzu 2013.

(17) Il-PNG bagħtet kummenti għar-rapport dwar il-missjoni ta’ Novembru 2012, fil-5 ta’ Lulju 2013.

(18) Fit-12 ta’ Lulju 2013 saret laqgħa bejn il-PNG u s-servizzi tal-Kummissjoni.

(19) Fid-9 ta’ Ottubru 2013, il-Kummissjoni pprovdiet lill-PNG osservazzjonijiet bil-miktub li jenfasizzaw il-bżonn għal azzjonijiet u riformi konkreti li jindirizzaw l-aktar kwistjonijiet pertinenti u urġenti.

(20) Il-PNG bagħtet informazzjoni addizzjonali permezz ta’ komunikazzjonijiet bil-miktub datati l-11 ta’ Novembru 2013 u l-4 ta’ Diċembru 2013.

(21) Fit-12 ta’ Diċembru 2013, saret laqgħa bejn il-PNG u s-servizzi tal-Kummissjoni.

(22) Il-PNG bagħtet informazzjoni addizzjonali fis-6 ta’ Jannar 2014.

(23) Il-PNG hija membru tal-Kummissjoni tas-Sajd fil-Punent tal-Paċifiku u l-Paċifiku Ċentrali (WCPFC). Il-PNG irratifikat il-Konvenzjoni tan-Nazzjonijiet Uniti dwar il-Liġi tal-Baħar tal-1982 (UNCLOS) u l-Ftehim tal-1995 tan-Nazzjonijiet Uniti għall-Implimentazzjoni tad-Dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta’ Diċembru 1982 relatati mal-Konservazzjoni u l-Ġestjoni ta’ Stokkijiet ta’ Ħut Transżonali u Stokkijiet ta’ Ħut li Jpassi Ħafna (UNFSA). Hija Parti għall-Konvenzjoni tal-Aġenzija tas-Sajd tal-Forum tal-Paċifiku (FFA) tan-Nofsinhar (2) u għall-Ftehim ta’ Nauru (PNA) li jikkonċerna l-kooperazzjoni fil-ġestjoni tas-sajd ta’ interess komuni (3).

(24) Sabiex tiġi evalwata l-konformità tal-PNG mal-obbligi tagħha bħala Stat tal-bandiera, tal-port, tal-kosta jew tas-suq stipulati fil-ftehimiet internazzjonali msemmija fil-premessa (23) u stabbiliti mill-Organizzazzjonijiet ta’ Ġestjoni tas-Sajd Reġjonali (RFMOs) relevanti msemmija fil-premessa (23), il-Kummissjoni fittxet u analizzat l-informazzjoni kollha li qieset neċessarja għall-finijiet ta’ dak l-eżerċizzju.

(25) Il-Kummissjoni użat ukoll l-informazzjoni miksuba mid-dejta disponibbli ppubblikata mill-WCPFC kif ukoll l-informazzjoni disponibbli pubblikament.

3. IL-POSSIBILITÀ LI L-PNG TKUN IDENTIFIKATA BĦALA PAJJIŻ TERZ LI MA KKOOPERAX

(26) Skont l-Artikolu 31(3) tar-Regolament IUU, il-Kummissjoni analizzat l-obbligi tal-PNG bħala Stat tal-bandiera, tal-port, tal-kosta jew tas-suq. Għall-finijiet ta’ din ir-reviżjoni, il-Kummissjoni qieset il-parametri elenkati fl-Artikolu 31(4) sa (7) tar-Regolament IUU.

3.1. Rikorrenza tal-Bastimenti IUU u l-flussi kummerċjali IUU (l-Artikolu 31(4) tar-Regolament IUU)

(27) Fir-rigward tal-bastimenti bil-bandiera tal-PNG, qiegħed jiġi nnotat li abbażi tal-informazzjoni miksuba mil-listi tal-bastimenti tal-RFMO m’hemmx bastimenti f’listi IUU provviżorji jew finali u ma teżisti l-ebda evidenza ta’ każijiet antiki ta’ bastimenti bil-bandiera tal-PNG li tippermetti lill-Kummissjoni tanalizza l-prestazzjoni tal-PNG fir-rigward ta’ attivitajiet rikorrenti tas-sajd IUU skont l-Artikolu 31(4)(a).

(28) Skont l-Artikolu 31(4)(b), il-Kummissjoni eżaminat ukoll il-miżuri meħudin mill-PNG fir-rigward tal-aċċess ta’ prodotti tas-sajd li jirriżultaw minn sajd IUU għas-suq tagħha.

(29) Il-Kummissjoni tikkunsidra, abbażi ta’ valutazzjoni tal-informazzjoni kollha għad-dispożizzjoni tagħha, li l-PNG ma tistax tiżgura li l-prodotti tas-sajd li jidħlu fil-PNG jew impjanti ta’ proċessar ibbażati fil-PNG ma jirriżutawx minn sajd IUU. Dan minħabba problemi sistemiċi li jdgħajfu l-possibbiltà li l-awtoritajiet tal-PNG jintraċċaw il-qabdiet minħabba n-nuqqas ta’ informazzjoni uffiċjali disponibbli għall-awtoritajiet tal-PNG dwar il-ħut li jinħatt, li jiġi importat u/jew li jiġi pproċessat. L-elementi ewlenin fil-bażi tal-valutazzjoni tal-Kummissjoni huma mogħtija fil-qosor hawn taħt.

(30) L-attivitajiet prinċipali tas-sajd fl-ilmijiet li jaqgħu taħt il-ġurisdizzjoni tal-PNG ma jsirux minn bastimenti bil-bandiera tal-PNG, iżda minn bastimenti b’bandiera barranija, li jużaw il-portijiet tal-PNG regolarment. Fir-rapport tagħha għat-tmien (8) sessjoni tal-Kumitat Xjentifiku tal-WCPFC tal-2012 (4), il-PNG tirrapporta li total ta’ 251 bastiment kienu attivi fl-ilmijiet tal-PNG fl-2011, jiġifieri 35 bastiment bil-konz u 216-il tartarun idur. Għaxra mill-216-il tartarun idur kellhom il-bandiera tal-PNG, 39 kienu mikrijin mill-PNG (bastimenti b’bandiera barranija bbażati lokalment) u 167 kienu bastimenti barranin li kienu qed jistadu skont il-ftehimiet ta’ aċċess. Informazzjoni simili ngħatat waqt il-missjoni tal-Kummissjoni. F’Novembru 2012, il-PNG infurmat lill-Kummissjoni li 214-il tartarun idur kienu awtorizzati li jistadu fl-ilmijiet tal-PNG b’livell ta’ qabda totali permissibbli (TAC) ta’ aktar minn 700 000 tunnellata metrika (720 000 tunnellata metrika skont il-preżentazzjoni tal-PNG lill-Kummissjoni waqt il-missjoni tagħha fl-2011 (5)).

(31) Fir-rigward tal-industrija tal-ipproċessar tat-tonn fil-PNG li qed tespandi, il-Kummissjoni analizzat is-sitwazzjoni marbuta mal-attivitajiet ta’ din l-industrija u kull impatt li dawn l-operazzjonijiet jista’ jkollhom fir-rigward tal-aċċess ta’ prodotti tas-sajd li jirriżultaw minn sajd IUU għas-suq tagħha.

(32) Il-Pjan ta’ Azzjoni Internazzjonali biex jiġi prevenut, skoraġġut u eliminat is-sajd illegali, mhux rapportat u mhux regolat (IPOA IUU) jipprovdi gwida dwar miżuri marbutin mas-suq li sar qbil fuqhom fuq livell internazzjonali li tappoġġja t-tnaqqis jew l-eliminazzjoni tal-kummerċ fil-ħut u l-prodotti tas-sajd mis-sajd IUU. Fil-punt 71 l-IPOA IUU jissuġġerixxi wkoll li l-Istati għandhom jieħdu passi biex itejbu t-trasparenza tas-swieq tagħhom sabiex jippermettu t-traċċabbiltà tal-ħut jew tal-prodotti tal-ħut. Bl-istess mod, il-Kodiċi ta’ Kondotta għas-Sajd Responsabbli (il-Kodiċi ta’ Kondotta tal-FAO) tal-Organizzazzjoni tal-Ikel u l-Agrikoltura (FAO), b’mod partikolari fl-Artikolu 11, jisħaq fuq prattiki tajbin għal wara l-ħsad u kummerċ internazzjonali responsabbli. L-Artikolu 11(1)(11) jitlob lill-Istati jiżguraw li l-ħut u l-prodotti tas-sajd jiġu nnegozjati fuq livell internazzjoni u fuq livell domestiku skont prattiki ta’ konservazzjoni u ta’ ġestjoni sodi permezz ta’ titjib fl-identifikazzjoni tal-oriġini tal-ħut u tal-prodotti tal-ħut.

(33) Waqt il-missjonijiet tagħha fil-PNG fl-2011 u l-2012, il-Kummissjoni, flimkien mal-Awtorità Nazzjonali tas-Sajd (NFA) tal-PNG żaret jew iltaqgħet ma’ diversi operaturi ta’ impjanti ta’ proċessar tat-tonn stabbiliti fil-PNG.

(34) L-impjanti ta’ pproċessar jirċievu parti mill-materja prima tagħhom minn bastimenti b’bandiera barranija bbażati lokalment, li joperaw skont arranġamenti ta’ kiri. Fir-rapport tagħha ppreżentat fl-2012 lill-Kumitat Xjentifiku tal-WCPFC (6), il-PNG infurmat li fl-2011, 39 bastiment attiv mikri kienu qed jistadu kemm fl-ilmijiet tal-PNG kif ukoll lil hinn minnhom, bl-akbar sforzi mwettqin fl-ilmijiet tal-PNG (medja ta’ aktar minn 74 % tul dawn l-aħħar erba’ (4) snin). Uħud minn dawn il-bastimenti jtajru l-bandiera ta’ pajjiż li ġie nnotifikat mill-Kummissjoni fil-15 ta’ Novembru 2012 li huwa kkunsidrat bħala pajjiż li possibbilment jiġi identifikat bħala pajjiż terz li ma kkooperax skont ir-Regolament tal-Kunsill (KE) Nru 1005/2008 li jistabbilixxi sistema tal-Komunità sabiex tipprevjeni, tiskoraġġixxi u telimina sajd illegali, mhux rapportat u mhux regolat.

(35) Waqt il-missjoni tal-Kummissjoni f’Novembru 2012, l-NFA rrapportat tmien (8) bastimenti mikrijin mill-PNG li kienu qed itajru l-bandiera ta’ Vanuatu, filwaqt li wieħed mill-impjanti ta’ pproċessar tal-PNG mikri rrapporta li 12 mill-14-il bastiment mikri operazzjonali kienu qed itajru dik il-bandiera. F’dan ir-rigward, huwa mfakkar li ċ-ċertifikati ta’ qabda vvalidati minn Vanuatu ma jistgħux jiġu aċċettati, minħabba li n-notifika tal-Istat tal-bandiera ta’ Vanuatu skont l-Artikolu 20 tar-Regolament IUU ma ġietx aċċettata mill-Kummissjoni, u konsegwentement l-importazzjonijiet tal-prodotti tas-sajd maqbuda mill-bastimenti ta’ Vanuatu mhumiex possibbli. Barra minn hekk, Vanuatu ġie nnotifikat mill-Kummissjoni b’Deċiżjoni tal-Kummissjoni tal-15 ta’ Novembru 2012 (7) bil-possibbiltà li jiġi identifikat bħala pajjiż terz li ma kkooperax.

(36) L-operatur tal-impjant tal-ipproċessar imsemmi fil-premessa (35) ipprovda r-rapporti mensili tiegħu dwar il-wasla ta’ materja prima għall-2012 lill-Kummissjoni, li tinkludi informazzjoni tal-kumpanija dwar id-dettalji tal-bastiment, tas-sajda u l-ħut li jinħatt. L-awtoritajiet tal-PNG jiddependu fuq dawn ir-“rapporti mensili li jaslu” mogħtija mill-kumpaniji bħala informazzjoni dwar il-ħatt, minflok ma jwettqu kontrolli tal-ħatt huma stess, inkluża l-valutazzjoni uffiċjali tad-dettalji neċessarji, bħall-piż li jinħatt għal kull speċi għal kull sajda għal kull bastiment. L-awtoritajiet tal-PNG ikkonfermaw, fi żmien il-missjoni tal-Kummissjoni, li ma jitwettqux kontrolli tal-ħatt, la mill-awtoritajiet tas-sajd u lanqas minn tad-dwana. Il-materja prima li tinqabad minn bastimenti bil-bandiera ta’ pajjiżi terzi u li tidħol fl-impjanti ta’ proċessar la tgħaddi minn proċedura ta’ importazzjoni bi ħlas tad-dazji u lanqas titqiegħed taħt superviżjoni doganali sakemm tiġi esportata. It-traċċabbiltà ta’ prodotti bħal dawn mhix possibbli u l-aċċess għas-suq tal-PNG ikun faċilment possibbli mingħajr ma jiġi nnutat.

(37) L-operatur tal-impjant tal-ipproċessar spjega, waqt il-missjoni tal-Kummissjoni f’Novembru 2012, li l-provvista ta’ materja prima għall-attivitajiet ta’ pproċessar tiegħu fil-PNG tiġi żgurata mill-kumpanija ewlenija tal-impjant tal-ipproċessar, li hija bbażata barra mill-PNG. L-operatur tal-impjant tal-ipproċessar jinforma lill-kumpanija ewlenija bil-bżonnijiet tiegħu ta’ materja prima, u hekk kif iħallas, jirċievi l-qabda tat-tonn mitluba permezz ta’ bastimenti ta’ ġarr. Il-kumpanija ewlenija hija responsabbli wkoll għad-disponiment tal-qabda tal-bastimenti b’bandiera barranija bbażati lokalment fil-PNG. Għaldaqstant, l-impjant tal-ipproċessar ibbażat fil-PNG ma għandu l-ebda informazzjoni dwar l-attivitajiet ta’ dawn il-bastimenti u d-disponiment tal-qabda tagħhom. L-operatur informa wkoll lill-Kummissjoni li jista’ jkun hemm il-bejgħ ta’ ħut mhux proċessat lil kumpaniji oħrajn ibbażati fil-PNG. L-awtoritajiet tal-PNG ma jwettqux kontrolli attwali fuq l-informazzjoni miżmuma mill-operatur u, fil-fatt, qatt ma awditjaw lill-kumpanija għal skopijiet relatati mal-IUU. Għaldaqstant, it-traċċabbiltà tal-prodotti li joħorġu mill-impjant tal-ipproċessar ma tistax tkun garantita.

(38) L-awtoritajiet tal-PNG infurmaw lill-Kummissjoni li l-bastimenti mikrijin kienu qed joperaw fiż-żona ekonomika esklussiva (ŻEE) tagħha u kienu liberi li jesportaw il-qabdiet tagħhom. F’dan ir-rigward huwa nnotat li d-Diviżjoni 3 tal-Artikolu 36 tal-Pjan ta’ Ġestjoni tat-Tonn tal-PNG tirrikjedi li l-qabdiet tal-bastimenti barranin ibbażati lokalment jinħattu fil-PNG għall-ipproċessar jew it-trasbord minn port magħżul bħala esportazzjonijiet tal-PNG.

(39) Barra minn hekk, ir-reġistrazzjoni bħala esportazzjoni tal-PNG ġeneralment tirrikjedi importazzjoni preċedenti tal-prodotti kkonċernati, jew li l-prodott joriġina mill-PNG. L-awtoritajiet doganali tal-PNG infurmaw lill-Kummissjoni waqt il-missjoni tagħha li ma għandhom l-ebda informazzjoni dwar l-attivitajiet tal-bastimenti u li jiddependu fuq l-informazzjoni mogħtija mill-NFA tal-PNG. Madankollu, l-awtoritajiet tad-dwana qajmu t-tħassib tagħhom dwar id-diffikultajiet ma’ ċerti kumpaniji jew aġenti tat-tbaħħir li ma jissodisfawx l-obbligi tad-dwana tagħhom fir-rigward tad-dikjarazzjonijiet tal-esportazzjoni jew it-trasbord tal-prodotti tas-sajd. Dan in-nuqqas ta’ sorveljanza tal-prodotti jista’ jirriżulta f’aċċess mhux ikkontrollat tal-ħut fis-suq tal-PNG u jista’ jikkomprometti wkoll l-affidabbiltà taċ-ċertifikati mill-awtoritajiet tal-PNG.

(40) Fis-sottomissjoni tagħha tal-5 ta’ Lulju 2013, il-PNG għarfet il-bżonn li ssaħħaħ is-sistema tagħha ta’ kontroll u monitoraġġ, bħas-sistema ta’ traċċabbiltà għall-prodotti tal-ħut, l-introduzzjoni ta’ dikjarazzjonijiet tal-ħatt u kontrolli sistematiċi u kooperazzjoni ta’ titjib mal-awtoritajiet tad-dwana. Impenji simili ngħataw mill-PNG waqt il-laqgħa tat-12 ta’ Diċembru 2013. L-awtoritajiet spjegaw li qed jaħdmu fuq l-implimentazzjoni ta’ sistema tal-IT, għodod dwar miżuri tal-Istati tal-port u titjib tal-proċess taċ-ċertifikazzjoni tal-qabda. Dawn l-azzjonijiet isaħħu s-sistema ta’ traċċabbiltà. Madankollu, l-informazzjoni kollha mogħtija kienet tirreferi għal pjanijiet futuri mingħajr l-ebda riżultat tanġibbli.

(41) Barra minn hekk, it-traċċabbiltà tal-prodotti tkompli tixxekkel minn nuqqas ta’ trasparenza fil-liġijiet nazzjonali u s-sistemi ta’ reġistrazzjoni u ta’ liċenzjar tal-PNG.

(42) Il-Kodiċi ta’ Kondotta tal-FAO tirrakkomanda t-trasparenza fil-liġijiet tas-sajd u fit-tħejjija tagħhom, kif ukoll għall-proċessi rispettivi ta’ tfassil ta’ politika u deċiżjonijiet u ta’ ġestjoni (il-paragrafi 6(13) u 7(1)(9) rispettivament). Din tipprovdi prinċipji u standards applikabbli għall-konservazzjoni, il-ġestjoni u l-iżvilupp tas-sajd kollu u tkopri wkoll, fost l-oħrajn, il-qbid, l-ipproċessar u l-kummerċ fil-ħut u l-prodotti tal-ħut, l-operazzjonijiet tas-sajd u r-riċerka dwar is-sajd. Fil-paragrafi 11(2) u 11(3), il-Kodiċi ta’ Kondotta tkompli tispeċifika li l-kummerċ internazzjonali fil-ħut u l-prodotti tal-ħut ma għandux jikkomprometti l-iżvilupp sostenibbli tas-sajd, għandu jkun ibbażat fuq miżuri trasparenti u anki fuq liġijiet, regolamenti u proċeduri amministrattivi trasparenti, sempliċi u komprensivi.

(43) Għalhekk, il-Kummissjoni tikkunsidra l-liċenzja bħala dokument kruċjali li jippermetti li jiġu stabbiliti r-regoli u l-kondizzjonijiet operazzjonali (pereżempju, iż-żoni tas-sajd: l-ilmijiet arċipelaġiċi, iż-ŻEE, l-aċċess għall-ilmijiet miftuħin eċċ.), it-tip ta’ attività, il-portijiet magħżulin jew it-trasbord. Ġie stabbilit u enfasizzat waqt il-missjoni tal-Kummissjoni fl-2011, li r-reġistrazzjoni tal-bastimenti PNG u s-sistema ta’ liċenzjar għandhom nuqqas ta’ trasparenza. Ir-regoli u l-kondizzjonijiet tal-eliġibbiltà la huma ċari, la huma trasparenti u lanqas huma disponibbli pubblikament għal diversi tipi ta’ liċenzji (bastimenti bil-bandiera tal-PNG, bastimenti mikrijin mill-PNG u bastimenti ta’ pajjiżi terzi skont il-ftehimiet ta’ aċċess). Il-Pjan ta’ Ġestjoni tat-Tonn tal-PNG (8) jistabbilixxi biss linji gwida għall-operat tal-bastimenti tat-tonn u l-ebda kondizzjoni speċifika għal operat bħal dan. Il-PNG wieġbet għar-rapport dwar il-missjoni tal-Kummissjoni li l-kondizzjonijiet speċjali huma riżervati għal bastimenti li huma kkunsidrati sinifikanti għall-interess nazzjonali tal-PNG fir-rigward tal-iżvilupp ekonomiku u konsistenti mal-aspirazzjonijiet ta’ iżvilupp ta’ Stati Insulari Żgħar li qed Jiżviluppaw.

(44) Dan in-nuqqas ta’ trasparenza u ċarezza jwassal għal sitwazzjoni ta’ konfużjoni b’impatt sinifikanti, speċjalment minħabba li “kondizzjonijiet speċjali” mhux żvelati huma applikabbli għal madwar 80 % tal-liċenzji tas-sajd tal-PNG. Instab li waqt it-tieni missjoni tal-Kummissjoni f’Novembru 2012, din is-sitwazzjoni ma nbidlitx.

(45) Il-Kummissjoni ħabirket ukoll biex tistudja r-regoli applikabbli dwar it-trasbord. Id-dispożizzjonijiet relevanti jeżistu fl-Att tal-Ġestjoni tas-Sajd tal-PNG tal-1998 (9) (FMA), ir-Regolament dwar il-Ġestjoni tas-Sajd tal-PNG tal-2000 (10) u r-regoli applikabbli tal-WCPFC (11). Il-Kummissjoni sabet li qed jiġu applikati regoli differenti abbażi, inter alia, tal-kondizzjonijiet tal-ftehimiet ta’ aċċess, il-kondizzjonijiet tal-liċenzji, l-istatus tal-bastimenti (bastimenti domestiċi jew le) u l-ilmijiet li l-bastimenti joperaw fihom (ilmijiet arċipelaġi jew ŻEE). In-numru ta’ dispożizzjonijiet applikabbli huwa numru li jagħmilha diffiċli ħafna, jekk mhux impossibbli, għall-operaturi u l-awtoritajiet biex jifhmu jekk it-trasbord ikunx awtorizzat jew le, u b’liema kondizzjonijiet. Waqt il-missjoni tagħha f’Novembru 2012, il-Kummissjoni talbet lill-awtoritajiet tal-PNG biex jipprovdu informazzjoni komprensiva dwar id-dispożizzjonijiet applikabbli għall-operazzjonijiet tat-trasbord, iżda t-tali informazzjoni ma setgħetx tingħata.

(46) B’kunsiderazzjoni tan-nuqqas ta’ traċċabbiltà stabbilita u n-nuqqas ta’ informazzjoni disponibbli għall-awtoritajiet tal-PNG dwar il-ħut li jinħatt, il-PNG ma tistax tiżgura li l-prodotti tas-sajd li jidħlu fil-PNG jew f’impjanti ta’ proċessar ibbażati fil-PNG ma jirriżultawx minn sajd IUU, kif inhu ppreżentat fil-premessi (33) sa (40). Il-possibbiltà li jiġi kkontrollat l-aċċess tal-prodotti IUU kif ukoll l-esportazzjoni sussegwenti tagħhom tiġi kompromessa wkoll min-nuqqas ta’ trasparenza tar-regoli u r-regolamenti relatati mar-reġistrazzjoni u l-liċenzjar kif inhu stabbilit fil-premessi (41) sa (45) tad-Deċiżjoni – kif ukoll min-nuqqas ta’ miżuri ta’ konservazzjoni u ġestjoni ċari, li ser jiġu deskritti fil-premessi (76) sa (82).

(47) Dawn in-nuqqasijiet ġew ikkonfermati wkoll min-nuqqas ta’ abbiltà tal-awtoritajiet tal-PNG li jispjegaw għaliex approvaw, fi ħdan it-tifsira tal-Artikolu 14(2) tar-Regolament IUU, id-dikjarazzjoni ta’ impjant ta’ proċessar tat-tonn għat-tonn fil-laned li jkun ser jintbagħat lejn l-Unjoni. Dikjarazzjoni bħal din tista’ tiġi approvata biss għall-prodotti tas-sajd li jkunu ġew ipproċessati f’pajjiż terz barra mill-Istat tal-bandiera. F’dan il-każ partikolari, il-verifika fiżika tal-awtoritajiet tal-Istati Membri responsabbli għall-importazzjoni tal-prodotti tas-sajd żvelat li l-prodott ippreżentat mill-importatur bħala tonn ipproċessat fil-fatt ma kienx ipproċessat, iżda kien tonn iffriżat tond. Għandu jiġi nnutat, f’dan il-kuntest, li regoli ta’ aċċess u dazji differenti għas-suq jistgħu japplikaw għall-prodotti proċessati u dawk mhux proċessati. Il-Kummissjoni żaret l-impjant tal-ipproċessar tal-PNG, iddikjarat bħala esportatur tal-konsenja inkwistjoni, waqt il-missjoni tagħha fil-PNG f’Novembru 2012. Il-kumpanija ma setgħetx tipprovdi spjegazzjonijiet u tikkunsidra t-talba mibgħuta lill-awtoritajiet tal-PNG għal approvazzjoni ta’ dik id-dikjarazzjoni dwar l-ipproċessar bħala żball, b’mod partikolari minħabba li ġeneralment ma tesportax ħut iffriżat tond. Dan huwa każ konkret fejn il-Kummissjoni stabbilixxiet li l-awtoritajiet tal-PNG żbaljaw fil-validazzjoni tad-dikjarazzjoni tal-ipproċessar. L-operatur spjega li din is-sitwazzjoni rriżultat minn żball ta’ sorveljanza sempliċi, iżda l-awtoritajiet ammettew li jista’ jkun li sitwazzjonijiet bħal dawn jeżistu f’każijiet oħrajn. Din is-sitwazzjoni hija eżempju ieħor tan-nuqqas ta’ traċċabbiltà u trasparenza li tiżvela l-inabbiltà li jiġi kkontrollat l-aċċess tal-prodotti tas-sajd li jirriżultaw minn sajd IUU għall-PNG u swieq oħrajn.

(48) Fid-dawl tas-sitwazzjoni spjegata f’din it-Taqsima tad-Deċiżjoni u abbażi tal-elementi fattwali kollha miġburin mill-Kummissjoni, kif ukoll l-istqarrijiet magħmulin mill-pajjiż, seta’ jiġi stabbilit li, skont l-Artikolu 31(3) u 31(4) (b) tar-Regolament IUU, il-PNG ma wettqitx l-obbligi tagħha skont il-liġi internazzjonali bħala Stat tal-kosta u tas-suq biex tipprevjeni l-aċċess tal-prodotti tas-sajd li jirriżultaw mis-sajd IUU lejn is-suq tagħha.

3.2. Nuqqas ta’ kooperazzjoni u ta’ infurzar (l-Artikolu 31(5) tar-Regolament IUU)

(49) Il-Kummissjoni analizzat jekk l-awtoritajiet tal-PNG jikkooperawx effettivament mal-Kummissjoni, billi pprovdiet tweġiba għat-talbiet magħmulin mill-Kummissjoni biex jiġi investigat is-sajd IUU u l-attivitajiet assoċjati miegħu u biex ikun hemm rispons u segwitu tiegħu.

(50) Filwaqt li l-awtoritajiet tal-PNG involuti fl-implimentazzjoni tal-iskema taċ-ċertifikazzjoni tal-qabda tar-Regolament IUU tal-UE ġeneralment jikooperaw biex jirrispondu u jipprovdu rispons għat-talbiet għal informazzjoni jew verifika, l-affidabbiltà tal-korrettezza tar-risposti tagħhom jiġu kompromessi u jiddgħajfu bin-nuqqas ta’ trasparenza u mill-fatt li m’hemmx, jew ftit li xejn hemm possibbiltajiet biex tiġi żgurata t-traċċabbiltà tal-prodotti tas-sajd, kif inhu stabbilit fit-Taqsima 3(1) tad-Deċiżjoni.

(51) Fil-qafas tal-valutazzjoni ġenerali tas-sodisfazzjon tal-obbligi tal-PNG li twettaq l-obbligi tagħha bħala Stat tal-bandiera, tal-port u tal-kosta, il-Kummissjoni analizzat ukoll jekk il-PNG tikkooperax ma’ Stati tal-bandiera oħrajn fil-ġlieda kontra s-sajd IUU.

(52) Għal dak il-għan, waqt il-missjoni tal-Kummissjoni ta’ Novembru 2012, ġie stabbilit li kien hemm nuqqas ta’ rieda mill-awtoritajiet tal-PNG li jikkooperaw mal-Istati tal-bandiera tal-bastimenti li joperaw fl-ilmijiet li jaqgħu fil-ġurisdizzjoni tal-PNG, minħabba li l-awtoritajiet ma kinux lesti li jipprovdu lill-Istati tal-bandiera b’informazzjoni relatata mad-dejta tal-bastimenti. Din hija indikazzjoni ċara li l-PNG ma tissodisfax l-obbligi tagħha skont il-liġi internazzjonali (b’mod partikolari l-Artikolu 7(1)(a) tal-UNFSA) biex tiżgura l-konservazzjoni u l-ġestjoni effettivi tal-istokkijiet tal-ħut transżonali li jsir fl-ilmijiet tagħha u biex tiżgura l-prevenzjoni effettiva u effikaċi tas-sajd IUU.

(53) Waqt dik il-missjoni, il-Kummissjoni ppruvat tiċċara l-inkonsistenzi regolari tal-informazzjoni mibgħuta dwar l-importazzjonijiet tal-UE tal-prodotti tas-sajd mill-PNG b’rabta mal-miżuri applikabbli ta’ konservazzjoni u ġestjoni. L-awtoritajiet tal-PNG ikkonfermaw illi jafu li l-informazzjoni dwar iċ-ċertifikati tal-qbid maħruġin mill-Istati tal-bandiera għal ħut li jinħatt direttament fil-PNG għall-ipproċessar, tkun żbaljata regolarment. Din l-informazzjoni żbaljata fuq iċ-ċertifikati tal-qbid tirriżulta prinċipalment minħabba l-fatt li l-awtoritajiet tal-PNG ma jaqsmux id-dejta disponibbli għalihom, b’mod partikolari id-dikjarazzjonijiet tal-Iskema ta’ Monitoraġġ tal-Bastimenti (Vessel Monitoring Scheme (VMS)) u d-dikjarazzjonijiet tal-ħatt, mal-Istat tal-bandiera, lanqas f’każijiet fejn jiġu stabbiliti l-irregolaritajiet. Konsegwentement, l-awtorità tal-Istat tal-bandiera għandha tibbaża ċ-ċertifikati tal-qbid tagħha fuq l-informazzjoni disponibbli għaliha, li tista’ tkun inkompleta, żbaljata u mhux verifikabbli. Madankollu, l-awtoritajiet tal-PNG jiffirmaw stqarrijiet ta’ pproċessar b’għarfien sħiħ li ċ-ċertifikati tal-qbid maħruġin għall-qabda, ipproċessati fil-PNG, ikunu żbaljati.

(54) Skont l-Artikoli 63 u 64 tal-UNCLOS, l-Istati tal-kosta u tal-bandiera għandhom jikkooperaw fir-rigward tal-ispeċijiet ta’ ħut transżonali u li jpassi ħafna. L-Artikoli 7 u 20 tal-UNFSA ikomplu jiżviluppaw l-obbligu ta’ kooperazzjoni, b’mod rispettiv fl-istabbiliment ta’ miżuri kompatibbli ta’ konservazzjoni u ġestjoni u fl-iżgurar tal-konformità ma’ tali miżuri u l-infurzar tagħhom. Barra minn hekk, l-Artikolu 7(1)(3) tal-Kodiċi ta’ Kondotta tal-FAO jirrakkomanda li l-Istati kkonċernati fl-użu tal-istokkijiet tal-ħut transżonali u transfruntiera jistabbilixxu ftehim bilaterali ta’ qbil organizzazzjonali biex tiġi garantita kooperazzjoni effettiva sabiex jiġu żgurati konservazzjoni u ġestjoni effettivi tar-riżorsi. Dan ikompli jiġi speċifikat fil-punti 28 u 51 tal-IPOA tal-IUU, li jistipulaw prattiki ddettaljati għal kooperazzjoni diretta bejn l-Istati, inkluż l-iskambju tad-dejta jew tal-informazzjoni disponibbli għall-Istati tal-kosta.

(55) F’dan ir-rigward, l-Artikolu 25(10) tal-Konvenzjoni WCPFC (12) jistipula li kull membru tal-Kummissjoni, fejn ikollu raġunijiet ġustifikati biex jemmen li bastiment tas-sajd li jtajjar il-bandiera ta’ Stat ieħor ikun involva ruħu f’attività li ddgħajjef l-effettività tal-miżuri ta’ konservazzjoni u ġestjoni adottati għaż-Żona ta’ Konvenzjoni, għandu jiġbed l-attenzjoni tal-Istat tal-bandiera kkonċernat dwar dan. Madankollu, il-PNG tikkunsidra li l-ilmijiet li jaqgħu fil-ġurisdizzjoni tagħha mhumiex koperti miż-Żona ta’ Konvenzjoni tal-WCPFC, kif ser jiġi eżaminat f’aktar dettall fil-premessi (76) sa (78); dan jaffettwa l-implimentazzjoni ta’ din id-dispożizzjoni. Il-prestazzjoni tal-PNG, kif inhu deskritt f’din it-taqsima, tikser l-obbligi msemmija fil-premessa (54), kif ukoll ir-regoli tal-WCPFC.

(56) L-importanza ta’ mekkaniżmi ta’ kooperazzjoni effiċjenti għandha tiġi vvalutata fil-kuntest tal-importanza tar-riżorsi tas-sajd tal-PNG (kif ser ikun ippreżentat fil-premessa (66)), tal-preżenza predominanti ta’ bastimenti li jtajru bnadar barranin fl-ilmijiet li jaqgħu taħt il-ġurisdizzjoni tal-PNG u tal-industrija tal-ipproċessar li qed tespandi kif inhu ppreżentat fil-premessi (30) u (31). Barra minn hekk, il-prodotti tas-sajd ipproċessati tal-PNG igawdu minn kondizzjonijiet ta’ aċċess privileġġjat għas-suq tal-UE permezz ta’ Ftehim ta’ Sħubija Interim bejn il-Komunità Ewropea u l-Istati Paċifiċi; il-PNG ħadet l-impenn f’dak il-kuntest li ssaħħaħ ir-regoli, is-sistemi u l-proċessi biex tiżgura konservazzjoni, żvilupp sostenibbli u ġestjoni effettivi tas-sajd (13).

(57) B’mod partikolari, fis-sottomissjoni tagħha lill-Kummissjoni tal-5 ta’ Lulju 2013, il-PNG irrikonoxxiet il-bżonn għal kooperazzjoni fl-iskambju tal-informazzjoni mal-Istati tal-bandiera, b’mod partikolari id-dejta VMS. Rappreżentazzjonijiet simili ngħataw waqt il-laqgħa tat-12 ta’ Diċembru 2013 u bil-preżentazzjoni bil-miktub tas-6 ta’ Jannar 2014. Fir-rigward tal-eżistenza u l-implimentazzjoni ta’ miżuri ta’ infurzar effiċjenti, il-Kummissjoni vvalutat li l-PNG żviluppat VMS u tobbliga lill-bastimenti kollha li jtajru l-bandiera tagħha u li joperaw fl-ilmijiet li jaqgħu taħt il-ġurisdizzjoni tagħha li jġorru dan it-tagħmir. Madankollu, sa issa, it-tisħiħ u t-titjib tal-kooperazzjoni mal-Istati tal-bandiera ta’ bastimenti li joperaw fl-ilmijiet li jaqgħu taħt il-ġurisdizzjoni tal-PNG, għadhom kwistjoni kritika mhux solvuta. Billi jeżistu ħafna bastimenti bil-bandiera ta’ pajjiżi terzi u li joperaw fl-ilmijiet tal-PNG, l-aċċess għall-informazzjoni dwar dejta tal-VMS miżmuma mill-awtoritajiet tal-PNG huwa kruċjali għall-kontroll u l-monitoraġġ tal-bastimenti. L-awtoritajiet tal-PNG għandhom fehimiet bilaterali mal-pajjiżi jew ftehimiet organizzazzjonali ma’ assoċjazzjonijiet tas-sajd jew kumpaniji. Sa issa, is-sitwazzjoni dwar l-aċċess tal-Istati tal-bandiera relevanti għad-dejta tal-VMS għadha mhix sodisfaċenti u hija kkumplikata. Skont l-informazzjoni miġbura mill-Kummissjoni, l-awtoritajiet tal-PNG iffirmaw ftehim bħal dan mal-awtorità kompetenti tal-Filippini, li jistipula, inter alia, aċċess għad-dejta tal-VMS. Il-ftehim imsemmi għadu ma ġiex implimentat. L-awtoritajiet tal-PNG iddikjaraw ukoll li tul l-2014 ser jagħtu bidu għal arranġamenti simili b’mod progressiv mal-awtoritajiet kompetenti tal-pajjiżi terzi kollha li jistadu fl-ilmijiet tal-PNG. Madankollu, ma pprovdewx skeda konkreta dwar l-ippjanar tagħhom.

(58) Kif diġà ġie deskritt, in-nuqqas ta’ ċarezza u ta’ trasparenza tal-liġijiet u l-proċeduri, b’mod partikolari b’rabta mar-reġistrazzjoni tal-bastimenti u l-liċenzjar, it-traċċabbiltà u l-affidabbiltà tal-informazzjoni u tad-dejta marbuta mal-ħatt u mal-qbid (kif inhu ppreżentat fil-premessi (41) sa (45)), kif ukoll b’rabta mal-konservazzjoni u l-ġestjoni tar-riżorsi (kif ser jiġi deskritt fil-premessi (76) sa (82), jagħmel l-infurzar effiċjenti u l-istabbiliment tal-ksur tal-IUU impossibbli. Dan idgħajjef ukoll il-possibbiltà li jingħataw sanzjonijiet u li jkun hemm segwiti effettivi tal-ksur, anki jekk jidher li s-setgħat u d-drittijiet ta’ infurzar neċessarji huma previsti mil-liġi. Għalhekk, fil-prattika, il-PNG ma tistax tagħti sanzjonijiet effettivi lil min jagħmel reat b’tali mod li jitneħħewlu l-benefiċċji li jirriżultaw mis-sajd IUU, kif inhu rakkomandat fil-punt 21 tal-IPOA tal-IUU. In-nuqqas ta’ ċarezza u ta’ trasparenza tal-liġijiet u l-proċeduri jkompli jdgħajjef l-abbiltà tal-PNG li tissodisfa l-obbligi internazzjonali tagħha skont l-Artikolu 20 tal-UNFSA, b’mod partikolari f’risposti effettivi għat-talbiet li l-Istati tal-bandiera jista’ jkollhom fl-implimentazzjoni tal-obbligu tagħhom li jagħtu sanzjonijiet lil bastimenti li jtajru l-bandiera tagħhom u li huma involuti fis-sajd IUU.

(59) Fir-rigward tal-istorja, in-natura, iċ-ċirkostanzi, il-firxa u l-gravità tal-manifestazzjonijiet tas-sajd IUU meqjusin, l-awtoritajiet tal-PNG ma jistgħux jiżguraw it-traċċabbiltà tal-operazzjonijiet minħabba li s-sistemi tagħhom mhumiex ċari u trasparenti. B’konsegwenza ta’ dawn in-nuqqasijiet, mhuwiex possibbli li tiġi stabbilita, b’mod affidabbli, id-dimensjoni potenzjali tal-attivitajiet marbutin mas-sajd IUU. Huwa madankollu fatt magħruf li n-nuqqas ta’ trasparenza kkombinat mal-impossibbiltà ta’ kontrolli effettivi, jinkoraġġixxu mġiba illegali.

(60) Fir-rigward tal-kapaċità eżistenti tal-awtoritajiet tal-PNG, għandu jiġi nnotat li, skont l-Indiċi tal-Iżvilupp tal-Bniedem tan-Nazzjonijiet Uniti (14), il-PNG hija kkunsidrata bħala pajjiż li għandu żvilupp tal-bniedem baxx (il-156 minn 186 pajjiż fl-2013), iżda li mhux ‘il bogħod milli jkollu żvilupp tal-bniedem medju. Dan huwa kkonfermat ukoll mill-Anness II tar-Regolament (KE) Nru 1905/2006 tal-Parlament Ewropew u tal-Kunsill tat-18 ta’ Diċembru 2006 li jistabbilixxi strument ta’ finanzjament tal-kooperazzjoni għall-iżvilupp (15) fejn il-PNG hija mniżżla fil-kategorija ta’ pajjiżi li għandhom dħul medju-baxx. Il-lista tar-riċevituri tal-għajnuna tal-Kumitat għall-Assistenza għall-Iżvilupp (DAC) tal-Organizzazzjoni għall-Kooperazzjoni u l-Iżvilupp (DAC) (OECD/DAC) fl-1 ta’ Jannar 2013 għar-rappurtar dwar l-2012 (16) tikkunsidra l-PNG bħala pajjiż bi dħul medju-baxx. F’dan ir-rigward, ir-restrizzjonijiet tal-kapaċità finanzjarja u amministrattiva tal-awtoritajiet kompetenti jistgħu jiġu kkunsidrati bħala fattur wieħed li jdgħajjef l-abbiltà tal-PNG li taqdi l-obbligi tagħha ta’ kooperazzjoni u infurzar. Madankollu, għandu jiġi kkunsidrat li l-livell ta’ żvilupp tal-bniedem fil-PNG qed jiżdied (minn pajjiż ta’ żvilupp tal-bniedem baxx għal żvilupp medju) u l-kapaċità amministrattiva tal-PNG ilha tissaħħaħ b’mod kontinwu permezz ta’ assistenza finanzjarja u teknika tal-Unjoni. Fl-aħħar nett, għandu jiġi nnutat li l-NFA tgawdi, fi ħdan l-amministrazzjoni governattiva tal-PNG, awtonomija sinifikanti li tippermettilha tiżviluppa politiki mtejbin fil-ġestjoni tas-sajd.

(61) Il-Kummissjoni tinnota li, abbażi tal-informazzjoni misluta mill-missjonijiet tal-Kummissjoni fl-2011 u l-2012, ma jistax jitqies li l-awtoritajiet tal-PNG għandhom nuqqas ta’ riżorsi finanzjarji. Pjuttost, m’għandhomx l-ambjent legali u amministrattiv neċessarju li jiżgura l-prestazzjoni effiċjenti u effettiva tad-dmirijiet tagħhom.

(62) Fid-dawl tas-sitwazzjoni spjegata f’din it-Taqsima tad-Deċiżjoni u abbażi tal-elementi fattwali kollha miġburin mill-Kummissjoni, kif ukoll id-dikjarazzjonijiet maħruġin mill-pajjiż, jista’ jiġi stabbilit, skont l-Artikolu 31(3) u (5) tar-Regolament IUU, li l-PNG naqset milli twettaq l-obbligi tagħha skont il-liġi internazzjonali bħala Stat tal-kosta u tas-suq fir-rigward tal-isforzi tal-kooperazzjoni u l-infurzar.

3.3. Nuqqas li jiġu implimentati r-regoli internazzjonali (l-Artikolu 31(6) tar-Regolament IUU)

(63) Il-PNG irratifikat l-UNCLOS u L-UNFSA. Il-PNG hija Parti Kontraenti għall-WCPFC. Hija Parti għall-Konvenzjoni FFA u għall-PNA fir-rigward tal-kooperazzjoni fil-ġestjoni ta’ sajd ta’ interess komuni.

(64) Il-Kummissjoni analizzat l-informazzjoni kollha li qieset relevanti fir-rigward tal-istatus tal-PNG bħala Membru Kontraenti għall-WCPFC.

(65) Il-Kummissjoni analizzat ukoll kull informazzjoni li qieset relevanti fir-rigward tal-qbil min-naħa tal-PNG li tapplika l-miżuri ta’ konservazzjoni u ġestjoni adottati mill- WCPFC.

(66) Abbażi ta’ informazzjoni komprensiva mogħtija mill-PNG dwar is-sitwazzjoni tal-attivitajiet tas-sajd għat-tonn fl-ilmijiet tagħha, l-istokkijiet tat-tonn tal-PNG jirrappreżentaw madwar 19 % tal-qabda mill-Punent tal-Oċean Paċifiku u l-Paċifiku Ċentrali u madwar 11 % tal-qabda globali (17) (15 % tal-qabda dinjija tat-tonn u 50 % tal-qabda fir-rigward tal-PNA skont ir-rappreżentazzjoni tal-PNG lill-Kummissjoni fl-2011, kif inhu msemmi fil-premessa (30)).

(67) Abbażi taċ-ċifri ppreżentati fil-premessa (66) jidher li l-PNG tiġġestixxi riżorsi globali importanti tat-tonn u għalhekk għandha r-responsabbiltà, bħala Stat tal-kosta, li tiżgura ġestjoni sostenibbli responsabbli u fuq terminu twil ta’ żmien ta’ din ir-riżorsa. L-Artikoli 61 sa 64 tal-UNCLOS u l-Artikoli 7 u 8 tal-UNFSA jirregolaw l-utilizzazzjoni tar-riżorsi ħajjin fiż-ŻEE tagħha u jiżguraw il-konformità ta’ ċittadini ta’ Stati oħrajn li jistadu fiż-ŻEE tagħha b’miżuri ta’ konservazzjoni u ġestjoni, kif ukoll jikkooperaw mal-Istati relevanti u l-organizzazzjonijiet reġjonali involuti f’dak is-sajd.

(68) Kif inhu deskritt fil-premessa (42), il-Kodiċi ta’ Kondotta tal-FAO tirrakkomanda t-trasparenza fil-liġijiet tas-sajd u fil-preparazzjoni tagħhom, kif ukoll fil-proċessi rispettivi ta’ tfassil tal-politiki u tad-deċiżjonijiet u fil-proċessi ta’ ġestjoni (il-paragrafi 6(13) u 7(1)(9) rispettivament). Fil-paragrafi 11(2) u 11(3), huwa stipulat ukoll li l-kummerċ nazzjonali fil-ħut u l-prodotti tal-ħut ma għandux jikkomprometti l-iżvilupp sostenibbli tas-sajd, għandu jkun ibbażat fuq miżuri trasparenti, kif ukoll fuq liġijiet, regolamenti u proċeduri amministrattivi trasparenti, sempliċi u li jinftiehmu.

(69) F’dan ir-rigward, huwa nnutat li bi ksur ta’ dawn l-obbligi u r-rakomandazzjonijiet, il-qafas legali tal-PNG ma għandux dispożizzjonijiet li jiżguraw ġestjoni effiċjenti u effettiva tal-bastimenti li joperaw fl-ilmijiet li jaqgħu taħt il-ġurisdizzjoni tal-PNG. Barra minn hekk, il-qafas legali ma jinkludix dispożizzjonijiet ċari u trasparenti li jistabbilixxu miżuri ta’ konservazzjoni u ta’ ġestjoni applikabbli għat-tipi kollha ta’ ilmijiet li jaqgħu taħt il-ġurisdizzjoni tal-PNG jew fejn jinstabu dawn ma jeżistux proċeduri ċari u trasparenti li jistabbilixxu kif għandha tiġi żgurata l-implimentazzjoni tagħhom. Dawn l-aspetti ser ikomplu jiġu analizzati aktar ‘il quddiem.

(70) L-ewwel aspett ta’ nuqqas regolatorju bħal dan huwa l-inadegwatezza tal-Pjan tal-Ġestjoni tat-Tonn tal-1998 u n-nuqqas ta’ Pjan Nazzjonali ta’ Azzjoni kontra s-Sajd IUUA (il-NPOA IUU).

(71) Għandu jiġi nnutat li l-Pjan tal-Ġestjoni tat-Tonn jipprovdi qafas legali għall-ġestjoni tar-riżorsi tat-tonn u japplika kif ikun xieraq għall-Artikolu 3(3) tiegħu għall-ilmijiet kollha tas-sajd tal-PNG, inlużi dawk territorjali u arċipelaġiċi.

(72) L-NFA tal-PNG tagħraf, fis-sottomissjoni tagħha lill-Kummissjoni tal-5 ta’ Lulju 2013, li jeżistu lakuni fil-qafas legali tagħha, u kwistjonijiet li jaffettwaw is-sistema ta’ ġestjoni u ta’ kontroll tagħha. Il-PNG tirrikonoxxi li l-Pjan ta’ Ġestjoni tat-Tonn tal-1998 ma għadux validu u għandu jiġi rivedut b’kunsiderazzjoni tal-bidliet fis-settur tas-sajd, inkluż, fost l-oħrajn miżuri ta’ konservazzjoni u ta’ ġestjoni reġjonali u sottoreġjonali, reġimi u kondizzjonijiet tal-liċenzji, limiti tal-qabda totali permissibbli (TAC), ġestjoni żonali tal-ilmijiet arċipelaġiċi u taż-ŻEE, punti ta’ referenza u regoli ta’ kontroll tal-ħsad. Barra minn hekk, il-PNG tirrikonoxxi wkoll li l-att u r-regolamenti dwar il-ġestjoni tas-sajd għandhom jiġu riveduti kif xieraq.

(73) Il-PNG ipprovdiet, flimkien mas-sottomissjoni tagħha datata 4 ta’ Diċembru 2013, kopja ta’ abbozz ta’ ħidma għal Pjan ta’ Ġestjoni tat-Tonn ġdid. Hija rrikonoxxiet ukoll fis-sottomissjoni tagħha datata 6 ta’ Jannar 2014, il-bżonn li jiġi rivedut il-Pjan ta’ Ġestjoni tat-Tonn tagħha u li jiġu indirizzati l-kwistjonijiet skont l-obbligi u d-dispożizzjonijiet internazzjonali. Minkejja dan, l-eżerċizzju deskritt għadu fil-proċess konsultattiv fil-PNG u mingħajr riżultat finali. Il-fatt stabbilit huwa li l-Pjan eżistenti ma għadux validu u għalhekk mhuwiex konformi mal-obbligi stabbiliti fl-Artikoli 61(2) sa (5), 62 (1) u 64 tal-UNCLOS fir-rigward tal-iprem użu ta’ riżorsi permezz ta’ miżuri xierqa ta’ konservazjoni u ta’ ġestjoni.

(74) Barra li ma għadux validu, il-Pjan ta’ Ġestjoni tat-Tonn tal-PNG tal-1998 ma jirriflettix ir-realtà tal-operazzjonijiet tas-sajd tal-PNG, tal-attivitajiet u tal-industrija, minkejja r-rekwiżit iddikjarat tar-reviżjoni kostanti tiegħu (l-Artikolu 4 tal-Pjan ta’ Ġestjoni tat-Tonn tal-PNG, l-Artikolu 28 tal-Att ta’ Ġestjoni tas-Sajd tal-PNG). Il-pjan jipprovdi qafas legali għall-attivitajiet ta’ 100 bastiment bit-tartarun idur tat-tonn, iżda l-PNG naqset milli tespandi l-kopertura tagħha biex tirrifletti l-operazzjoni attwali ta’ aktar minn 200 bastiment.

(75) Għandu jiġi nnotat ukoll li, kuntrarju għar-rakkomandazzjonijiet fil-punti 25, 26 u 27 tal-IPOA IUU, il-PNG ma żviluppatx NPOA IUU. Dan kien rikonoxxut mill-PNG fis-sottomissjoni tagħha lill-Kummissjoni tal-5 ta’ Lulju 2013.

(76) It-tieni aspett tan-nuqqas regolatorju huwa n-nuqqas ta’ miżuri ċari ta’ konservazzjoni u ġestjoni adottati mill-PNG, abbażi tal-aqwa pariri xjentifiċi u skont l-obbligi tagħha lejn l-UNCLOS, l-UNFSA u l-WCPFC, b’rabta mal-ilmijiet kollha li jaqgħu taħt il-ġurisdizzjoni nazzjonali tagħha, inklużi l-ilmijiet arċipelaġiċi tagħha. Tabilħaqq ġie osservat waqt il-missjonijiet tal-Kummissjoni tal-2011 u l-2012 li r-regoli ta’ konservazzjoni u ta’ ġestjoni mhumiex trasparenti u ċari (kif inhu żviluppat fil-premessi (77) sa (82)) u jidher li la huma kompatibbli u lanqas ibbażati fuq l-aqwa pariri xjentifiċi (kif inhu żviluppat fil-premessi (83) sa (89).

(77) L-ilmijiet li jaqgħu taħt il-ġurisdizzjoni tal-PNG jissejħu baħar territorjali, ilmijiet arċipelaġiċi u ŻEE. Skont l-Artikolu 3 tal-Konvenzjoni WCPFC, il-qasam ta’ kompetenza tal-WPCFC jinkludi, fil-prinċipju, l-ilmijiet kollha tal-PNG inklużi l-ilmijiet li jaqgħu taħt il-ġurisdizzjoni tal-PNG.

(78) Madankollu, il-PNG infurmat lill-Kummissjoni li hi tikkunsidra li l-ilmijiet li jaqgħu fil-ġurisdizzjoni nazzjonali tagħha (baħar territorjali, ilmijiet arċipelaġiċi, ŻEE) mhumiex koperti miż-żona tal-Konvenzjoni, anki jekk il-WCPFC iddelegat l-implimentazzjoni tal-miżuri ta’ konservazzjoni u ġestjoni tagħha lill-partijiet kontraenti tagħha. Barra minn hekk, filwaqt li l-PNA jillimitaw l-isforz tas-sajd għall-allokazzjoni tal-ġranet tal-bastimenti (Skema ta’ Ġranet tal-Bastimenti (VDS)) applikabbli fiż-ŻEE kollha tal-partijiet għal dan il-ftehim, din il-limitazzjoni ma tapplikax għall-ilmijiet territorjali u arċipelaġiċi tal-PNG.

(79) Skont l-Artikoli 61 sa 64 tal-UNCLOS, l-Artikoli 5, 7, 8, 9, 10 tal-UNFSA u l-objettiv ġenerali u r-regoli relevanti tal-Konvenzjoni WCPFC (b’mod partikolari l-Artikoli 2, 5, 7, 8) huwa bla dubju d-dmir, ir-responsabbiltà u l-obbligu ta’ Stat tal-kosta li jadotta miżuri kompatibbli ma’ dawk li japplikaw fir-reġjun u fl-ibħra miftuħin biex tiġi żgurata s-sostenibbiltà fuq terminu twil tal-istokkijiet tal-ħut transżonali u li jpassi ħafna u biex jiġi promoss l-objettiv tal-iprem użu tagħhom. Il-Kodiċi ta’ Kondotta tal-FAO, b’mod partikolari il-paragrafi 7(1), 7(2), 7(3) u 8(1), jirrakkomanda wkoll prattiki tajba biex jinkisbu dawn l-obbligi.

(80) Fit-tweġiba tagħha lill-Kummissjoni dwar ir-rapport tal-missjoni tal-2011, il-PNG spjegat li l-membri kollha tal-Kummissjoni tal-WCPFC huma soġġetti għal miżuri li sar qbil fuqhom ta’ konservazzjoni u ta’ ġestjoni tal-WCPFC u rreferiet għall-pjanijiet ta’ ġestjoni tas-sajd ippubblikati fuq is-sit elettroniku uffiċjali tal-NFA tal-PNG (18), li għandhom ikunu applikabbli fl-ilmijiet kollha li jaqgħu taħt il-ġurisdizzjoni tal-PNG (baħar territorjali, ilmijiet arċipelaġiċi, ŻEE), b’mod partikolari għall-istokkijiet transżonali sabiex jiġi żgurat l-istess livell ta’ konservazzjoni fl-ilmijiet kollha tal-migrazzjoni tagħhom. Madankollu, jidher li pjanijiet bħal dawn ikopru biss attivitajiet fiż-ŻEE tal-PNG u l-ebda miżura korrispondenti ma hija qed tirregola l-ilmijiet arċipelaġiċi tal-PNG.

(81) Din is-sitwazzjoni twassal għal nuqqas ta’ ċarezza u trasparenza li, flimkien man-nuqqas ta’ trasparenza tal-liġijiet u l-proċeduri tal-PNG b’rabta mar-reġistrazzjoni u l-liċenzjar tal-bastimenti tas-sajd, kif inhu spjegat fit-Taqsimiet 3(1) u 3(2) tad-Deċiżjoni, tikkomprometti u ddgħajjef il-possibbiltà ta’ implimentazzjoni effettiva ta’ konservazzjoni u ġestjoni effiċjenti tar-riżorsi tas-sajd tal-PNG. Hija prattika attwali tal-PNG li tinkludi l-miżuri applikabbli ta’ konservazzjoni u ġestjoni f’kondizzjonijiet ta’ liċenzjar mhux żvelati għall-bastimenti tat-tonn. Għalhekk, jistgħu japplikaw miżuri differenti skont il-kundizzjonijiet individwali tal-liċenzjar mhux żvelati.

(82) Fl-aħħar nett, ma teżisti l-ebda regola ċara, trasparenti u kompatibbli dwar il-konservazzjoni u l-ġestjoni għall-ilmijiet arċipelaġiċi tal-PNG, bi ksur tal-obbligi msemmija fil-premessa (79).

(83) Skont l-Artikolu 61 tal-UNCLOS, l-Artikoli 5 u 6 tal-UNFSA, u l-Artikoli 5 u 6 tal-Konvenzjoni tal-WCPFC, l-Istati tal-kosta għandhom jiddeterminaw il-qabda totali tar-riżorsi ħajjin fiż-ŻEE, abbażi tal-aqwa evidenza xjentifika disponibbli għalihom u abbażi ta’ approċċ ta’ prekawzjoni; l-Istati tal-kosta għandhom jiżguraw ukoll, permezz ta’ miżuri xierqa ta’ konservazzjoni u ġestjoni, li r-riżorsi ħajjin u l-istokkijiet fiż-ŻEE u f’ilmijiet oħrajn li jaqgħu taħt il-ġurisdizzjoni tagħhom ma jkunux ipperikolati minn użu żejjed. Il-Kodiċi ta’ Kondotta tal-FAO, b’mod partikolari il-paragrafi 7(3), 7(4) u 7(5), jirrakkomanda prattiki tajbin biex dawn l-obbligi jiġu ssodisfati.

(84) Minħabba li l-PNG tikkunsidra li r-regoli tal-WCPFC ma japplikawx għal ilmijiet li jaqgħu taħt il-ġurisdizzjoni tagħha, mhuwiex ċar liema dejta tinġabar u tiġi rrappurtata lill-WCPFC; dan jista’ jkun li ma jkoprix il-valutazzjonijiet tal-ilmijiet tas-sajd kollha tal-PNG. Ir-rapporti tal-Kumitat Xjentifiku WCPFC iqajmu b’mod regolari l-kwistjoni ta’ lakuni fid-dejta. Pereżempju, fir-rapport tas-seba’ (7) sessjoni tiegħu, il-Kumitat Xjentifiku tal-WCPFC innota taħt il-punt 89 ċerti inkonsistenzi fost il-flotot fir-rappurtar tal-palamit, it-tonn isfar u t-tonn obeż fir-reġistri tat-tartaruni jduru u minħabba l-importanza, għal finijiet xjentifiċi, ta’ dejta ta’ kompożizzjoni tal-qabda preċiża tat-tartarun idur, irrakkomanda li din il-problema tiġi rreferita lill-Kumitat Tekniku u ta’ Konformità (19). Taħt il-punt 37, enfasizza l-inċertezza tal-kompożizzjoni tal-ispeċijiet fuq it-tartaruni jduru, u ħeġġeġ lill-PNG biex tkompli ttejjeb l-istimi tad-dejta ta’ kompożizzjoni tat-tartarun idur. Fit-tmien (8) sessjoni tiegħu, il-Kumitat Xjentifiku tal-WCPFC reġa’ qajjem il-kwistjonijiet tal-lakuni u l-inkonsistenzi fid-dejta (20), b’rabta mal-qabda u l-kompożizzjoni tal-qabda, ikkummenta fuq l-obbligi tar-rappurtar skont il-ftehimiet ta’ kiri u ħareġ rakkomandazzjonijiet dwar il-ġestjoni għat-titjib (21). Huwa indirizza wkoll in-nuqqas ta’ tressiq ta’ dejta jew dejta dgħajfa ta’ ċerti partijiet kontraenti, li wħud minnhom qed joperaw f’ilmijiet li jaqgħu taħt il-ġurisdizzjoni tal-PNG.

(85) Ir-rapporti jiddikjaraw ukoll li għadha ma nkisbitx kopertura ta’ osservatur ta’ 100 % kif mitlub mill-WCPFC, u l-PNG għadha mhix konformi magħha, skont l-aħħar rapport annwali ppreżentat lill-Kumitat Xjentifiku fl-2012 (22).

(86) Il-Kumitat Xjentifiku tal-WCPFC ta parir fis-seba’ (7) laqgħa tiegħu, li, jekk il-prattiki reċenti tas-sajd tal-palamit jippersistu, il-livelli tar-rati tal-qbid x’aktarx jonqsu u l-qabda għandha tonqos hekk kif is-sajd ibaxxi l-livelli tal-istokkijiet sal-livell tar-Rendiment Massimu Sostenibbli. Għaldaqstant, iż-żieda fl-isforz fis-sajd għandha tiġi mmonitorjata (23).

(87) Il-PNG ma tapplikax miżuri tal-WCPFC ta’ konservazzjoni u ġestjoni fl-ilmijiet arċipelaġiċi tagħha u ma għandhiex miżuri kompatibbli fis-seħħ. Meta tqis li t-tonn huwa transżonali u jpassi ħafna kif ukoll l-importanza tal-istokkijiet tat-tonn u l-attivitajiet tas-sajd fl-ilmijiet arċipelaġiċi tal-PNG, li huma żona ġeografika importanti ta’ riproduzzjoni għall-ispeċijiet tat-tonn, din is-sitwazzjoni xxekkel kull sforz ta’ konservazzjoni fuq l-istokk tat-tonn b’mod ġenerali. Għaldaqstant, il-PNG ma tiżgurax applikazzjoni tal-miżuri ta’ ġestjoni u konservazzjoni fl-ilmijiet kollha li jaqgħu taħt il-ġurisdizzjoni tagħha b’mod kompatibbli mar-rekwiżiti tal-WCPFC, u skont l-obbligi tagħha li tiżgura li l-ispeċijiet taħt il-ġurisdizzjoni tagħha tal-Istat tal-kosta mhumiex ipperikolati minn sfruttament eċċessiv.

(88) Il-Kummissjoni vvalutat ukoll kull att jew ommissjoni mill-PNG li setgħu naqqsu l-effettività tal-liġijiet, ir-regoli jew il-miżuri internazzjonali ta’ konservazzjoni u ta’ ġestjoni applikabbli.

(89) F’dan ir-rigward, il-Pjan ta Ġestjoni tat-Tonn tal-PNG jistabbilixxi limitu tal-qabda totali permissibbli ta’ 338 000 tunnellata metrika fis-sena (l-Artikolu 33) u jillimita n-numru ta’ liċenzji għat-tartaruni jduru tat-tonn għal 100 (l-Artikolu 32(2)). Il-livell attwali tal-qabda huwa, madankollu, aktar minn 700 000 tunnellata metrika u n-numru ta’ tartaruni jduru liċenzjati li joperaw fl-ilmijiet tal-PNG huwa aktar minn 200. Għaldaqstant, il-Kummissjoni tikkunsidra li l-miżuri eżistenti ma jikkonformawx mal-obbligi internazzjonali tagħha fir-rigward tal-konservazzjoni u l-ġestjoni. Minħabba li t-tonn huwa stokk transżonali u jpassi ħafna, il-miżuri ta’ konservazzjoni u ta’ ġestjoni għandhom ikunu konsistenti u kompatibbli fiż-żona kollha tal-migrazzjoni biex dawn ikunu effettivi u sostenibbli, fejn dan huwa wkoll l-objettiv ġenerali tal-Konvenzjoni tal-WCPFC (24); il-Pjan ta’ Ġestjoni tat-Tonn attwali ma jippermettix li dan l-obbligu jiġi ssodisfat.

(90) Fid-dawl tas-sitwazzjoni spjegata f’din it-Taqsima tad-Deċiżjoni u abbażi tal-elementi fattwali kollha miġburin mill-Kummissjoni, kif ukoll id-dikjarazzjonijiet magħmulin mill-pajjiż, seta’ jiġi stabbilit, skont l-Artikolu 31(3) u (6) tar-Regolament IUU, li l-PNG naqset milli taqdi d-dmirijiet tagħha skont il-liġi internazzjonali fir-rigward tar-regoli, ir-regolamenti u l-miżuri ta’ konservazzjoni u ta’ ġestjoni internazzjonali.

3.4. Restrizzjonijiet speċifiċi tal-pajjiżi li qegħdin jiżviluppaw

(91) Huwa mfakkar li, skont l-Indiċi tal-Iżvilupp tal-Bniedem tan-Nazzjonijiet Uniti (25), il-PNG hija kkunsidrata bħala pajjiż li għandu żvilupp tal-bniedem baxx (il-156 minn 186 pajjiż fl-2012), iżda mhux ‘il bogħod milli jkollu żvilupp tal-bniedem medju. Dan huwa kkonfermat ukoll mill-Anness II tar-Regolament (KE) Nru 1905/2006 tal-Parlament u tal-Kunsill tat-18 ta’ Diċembru 2006 li jistabbilixxi strument ta’ finanzjament għal żvilupp tal-kooperazzjoni (26) fejn il-PNG hija elenkata fil-kategorija ta’ pajjiżi bi dħul medju-baxx. Madankollu, skont l-aktar informazzjoni reċenti, l-OECD/DAC tal-1 ta’ Jannar 2013 għar-rappurtar dwar l-2012 (27), il-PNG hija kkunsidrata bħala pajjiż bi dħul medju-baxx.

(92) Għandu jiġi nnutat li n-notifika tal-PNG bħala Stat tal-bandiera waslet għand il-Kummissjoni skont l-Artikolu 20 tar-Regolament IUU fl-4 ta’ Frar 2010. Il-PNG ikkonfermat, kif jiddikjara l-Artikolu 20(1) tar-Regolament IUU, li għandha fis-seħħ arranġamenti nazzjonali għall-implimentazzjoni, il-kontroll u l-infurzar tal-liġijiet, ir-regolament u l-miżuri ta’ konservazzjoni u ta’ ġestjoni li għandu jkun hemm konformità magħhom mill-bastimenti tas-sajd tagħha.

(93) Il-Kummissjoni infurmat lill-PNG bid-diversi nuqqasijiet li skopriet waqt l-ewwel missjoni tagħha li wettqet f’Novembru 2011. Sena wara, waqt it-tieni missjoni tagħha f’Novembru 2012, il-Kummissjoni sabet li s-sitwazzjoni tal-PNG ma kinitx inbidlet.

(94) Fis-sottomissjoni tagħha tal-5 ta’ Lulju 2013, l-NFA tal-PNG irrikonoxxa l-assistenza kontinwa li ngħatat mill-UE lill-awtoritajiet tas-sajd tal-PNG permezz ta’ diversi programmi reġjonali u sottoreġjonali; l-assistenza teknika ngħatat ukoll fir-rigward tal-ġlieda kontra s-sajd IUU fl-2011 (28).

(95) Għaldaqstant, il-Kummissjoni, mis-sena 2011 lil hawn, ikkunsidrat il-limitazzjonijiet fuq l-iżvilupp tal-PNG u offriet żmien xieraq biex il-PNG timplimenta azzjonijiet sabiex tirrimedja n-nuqqas ta’ konformità tagħha mal-obbligi tagħha stipulati fil-liġi internazzjonali b’mod koerenti, effettiv u mhux detrimentali.

(96) Fid-dawl tas-sitwazzjoni spjegata f’din it-Taqsima tad-Deċiżjoni u abbażi tal-elementi fattwali kollha miġburin mill-Kummissjoni, kif ukoll id-dikjarazzjonijiet magħmulin mill-pajjiż, seta’ jiġi stabbilit, skont l-Artikolu 31(7) tar-Regolament IUU, li l-istatus ta’ żvilupp tal-governanza tas-sajd tal-PNG jista’ jixxekkel mil-livell ta’ żvilupp tagħha. Madankollu, b’kunsiderazzjoni tan-natura tan-nuqqasijiet stabbiliti tal-PNG, l-assistenza mogħtija mill-Unjoni u l-azzjonijiet meħudin biex jirrettifikaw is-sitwazzjoni, ma setgħet tiġi stabbilita l-ebda evidenza ta’ korroborazzjoni biex tissuġġerixxi li n-nuqqas tal-PNG li twettaq l-obbligi tagħha skont il-liġi internazzjonali kien ir-riżultat ta’ nuqqas ta’ żvilupp. Il-livell ta’ żvilupp tal-PNG, li qed jiżdied, ma jidhirx bħala skuża jew bħala ġustifikazzjoni tal-prestazzjoni ġenerali tal-PNG bħala Stat tal-bandiera u, b’mod partikolari, tal-kosta fir-rigward tas-sajd, u l-insufficjenza tal-azzjoni tagħha biex tipprevjeni, tiskoraġġixxi u telimina s-sajd IUU u biex tiżgura monitoraġġ, kontroll u sorveljanza tal-attivitajiet tas-sajd fl-ilmijiet li jaqgħu taħt il-ġurisdizzjoni tagħha.

(97) Fid-dawl tas-sitwazzjoni spjegata f’din it-Taqsima tad-Deċiżjoni u abbażi tal-elementi fattwali miġburin mill-Kummissjoni, kif ukoll id-dikjarazzjonijiet magħmulin mill-pajjiż, seta’ jiġi stabbilit li, skont l-Artikolu 31(7) tar-Regolament IUU, l-istatus ta’ żvilupp u l-prestazzjoni ġenerali tal-PNG fir-rigward tas-sajd mhumiex imxekklin mil-livell ta’ żvilupp tagħha.

4. KONKLUŻJONI TAL-POSSIBBILTÀ TAL-IDENTIFIKAZZJONI TA’ PAJJIŻI TERZI LI MA KKOOPERAWX

(98) Fid-dawl tal-konklużjonijiet li ntlaħqu hawn fuq fir-rigward tan-nuqqas tal-Papwa Ginea Ġdida li ma taqdix id-dmirijiet tagħha skont il-liġi internazzjonali bħala Stat tal-bandiera, tal-port, tal-kosta jew tas-suq u biex tieħu azzjoni biex tipprevjeni, tiskoraġġixxi u telimina s-sajd IUU, dak il-pajjiż għandu jiġi nnotifikat, skont l-Artikolu 32 tar-Regolament IUU, bil-possibbiltà li jiġi identifikat bħala pajjiż li l-Kummissjoni tikkunsidra li ma kkooperax fil-ġlieda kontra s-sajd IUU.

(99) Skont l-Artikolu 32(1) tar-Regolament IUU, il-Kummissjoni għandha tinnotifika lill-Papwa Ginea Ġdida bil-possibbiltà li tidentifikaha bħala pajjiż terz li ma kkooperax. Il-Kummissjoni għandha tieħu wkoll id-démarches kollha stabbiliti fl-Artikolu 32 tar-Regolament IUU fir-rigward tal-Papwa Ginea Ġdida. Fl-interess ta’ amministrazzjoni soda, għandu jiġi stabbilit perjodu li fih il-pajjiż jista’ jagħti tweġiba bil-miktub għan-notifika u jirrettifika s-sitwazzjoni.

(100) Barra minn hekk, in-notifika tal-Papwa Ginea Ġdida bil-possibbiltà li tiġi identifikata bħala pajjiż li l-Kummissjoni tikkunsidra li ma kkooperax għall-finijiet ta’ din id-Deċiżjoni ma teskludix jew timplika awtomatikament kull pass sussegwenti meħud mill-Kummissjoni jew mill-Kunsill għall-finijiet tal-identifikazzjoni u l-istabbiliment ta’ lista ta’ pajjiżi li ma kkooperawx.

IDDEĊIDIET KIF ĠEJ:

Artikolu Uniku

L-Istat Indipendenti tal-Papwa Ginea Ġdida huwa nnotifikat bil-possibilità li jkun identifikat bħala pajjiż terz li l-Kummissjoni tqis li ma kkooperax fil-ġlieda kontra sajd illegali, mhux rapportat u mhux regolat.

Magħmul fi Brussell, l-10 ta’ Ġunju 2014. Għall-Kummissjoni Maria DAMANAKI Membru tal-Kummissjoni

(1) ĠU L 286, 29.10.2008, p. 1.

(2) http://www.ffa.int/

(3) Ftehim ta’ Nauru (http://www.ffa.int/node/93#attachments).

(4) It-Tmien Sessjoni Regolari tal-Kumitat Xjentifiku tal-WCPFC, 7-15 ta’ Awwissu 2012, Busan, ir-Repubblika tal-Korea, l-Ewwel Parti tar-Rapport Annwali tal-Kummissjoni: Informazzjoni dwar ir-Riċerka u l-Istatistika dwar is-Sajd, il-Papwa Ginea Ġdida, WCPFC-SC8-AR/CCM-18 (http://www.wcpfc.int/doc/AR-CCM-18/Papua-New-Guinea-2).

(5) Informazzjoni miksuba mill-preżentazzjoni mogħtija mill-Awtorità Nazzjonali tas-Sajd tal-PNG waqt il-missjoni tal-Kummissjoni ta’ Novembru 2011 “Overview of PNG Fisheries on the implementation status of EU IUU Regulation”, u mir-Regolament tal-2000 dwar il-Ġestjoni tas-Sajd tal-PNG, iċċertifikat fil-25 ta’ Ottubru 2000 u ddokumentat fil-ġurnal tat-23 ta’ Novembru 2000 (http://www.fisheries.gov.pg/LinkClick.aspx?fileticket=25a9q0dguoo%3d&tabid=86).

(6) It-Tmien Sessjoni Regolari tal-Kumitat Xjentifiku tal-WCPFC, WCPFC-SC8-AR/CCM-18.

(7) ĠU C 354, 17.11.2012, p. 1.

(8) Nru 48 tal-Att dwar il-Ġestjoni tas-Sajd tal-1998, il-Pjan Nazzjonali ta’ Ġestjoni tas-Sajd tat-Tonn tal-1998, iċċertifikat fit-2 ta’ Frar 1999, iddokumentat fil-ġurnal tal-11 ta’ Frar 1999 (Nru G22) (http://www.fisheries.gov.pg/LinkClick.aspx?fileticket=8cFbiMpj%2ffU%3d&tabid=87).

(9) L-Att dwar il-Ġestjoni tas-Sajd tal-Istat Indipendenti tal-Papwa Ginea Ġdida 1998, Nru 48 tal-1998, iċċertifikat fit-2 ta’ Frar 1999, iddokumentat fil-ġurnal tal-11 ta’ Frar 1999 (Nru G22) (http://www.fisheries.gov.pg/LinkClick.aspx?fileticket=43Of6hMc9e8%3d&tabid=86).

(10) Ir-Regolament dwar il-Ġestjoni tas-Sajd tal-Papwa Ginea Ġdida 2000, Nru 2 tal-2000.

(11) Il-Miżura ta’ Konservazzjoni u Ġestjoni tal-WCPFC 2009-06, it-Taqsima 2.

(12) Il-Konvenzjoni dwar il-Konservazzjoni u l-Ġestjoni ta’ Stokkijiet tal-Ħut li Jpassu Ħafna fil-Punent tal-Oċean Paċifiku u l-Paċifiku Ċentrali, magħmula fil-Ħonolulu, il-5 ta’ Settembru 2000 (http://www.wcpfc.int/doc/convention-conservation-and-management-highly-migratory-fish-stocks-western-and-central-pacific).

(13) Għal informazzjoni disponibbli dwar ir-relazzjonijiet kummerċjali bejn l-UE u l-PNG ara: http://ec.europa.eu/trade/policy/countries-and-regions/regions/pacific/; Ftehim ta’ Sħubija Interim bejn il-Komunità Ewropea, minn naħa u l-Istati tal-Paċifiku, min-naħa l-oħra (ĠU L 272, 16.10.2009, p. 2).

(14) Informazzjoni meħuda minn http://hdr.undp.org/en/statistics

(15) ĠU L 378, 27.12.2006, p. 41.

(16) http://www.oecd.org/dac/stats/daclistofodarecipients.htm

(17) It-Tmien Sessjoni Regolari tal-Kumitat Xjentifiku tal-WCPFC, WCPFC-SC8-AR/CCM-18.

(18) http://www.fisheries.gov.pg/

(19) Rapport ta’ sommarju tal-Kumitat Xjentifiku tal-WCPFC, is-Seba’ Sessjoni Regolari, Pohnpei, l-Istati Federali tal-Mikroneżja, id-9–17 ta’ Awwissu 2011 (http://www.wcpfc.int/node/2896).

(20) Rapport ta’ Sommarju tat-Tmien Sessjoni regolari tal-Kumitat Xjentifiku tal-WCPFC, is-7-15 ta’ Awwissu 2012 (http://www.wcpfc.int/node/4587), it-tqasima 3.1.

(21) Rapport ta’ Sommarju tat-Tmien Sessjoni regolari tal-Kumitat Xjentifiku tal-WCPFC, il-punti 69-71.

(22) It-Tmien Sessjoni Regolari tal-Kumitat Xjentifiku tal-WCPFC, WCPFC-SC8-AR/CCM-18.

(23) Rapport ta’ sommarju tal-Kumitat Xjentifiku tal-WCPFC, is-Seba’ Sessjoni Regolari, il-punti 35 u 36.

(24) Il-Konvenzjoni dwar il-Konservazzjoni u l-Ġestjoni ta’ Stokkijiet ta’ Ħut li Jpassi Ħafna fil-Punent tal-Oċean u l-Paċifiku Ċentrali, l-Artikoli 2 u 5 b’mod partikolari.

(25) Informazzjoni meħuda minn http://hdr.undp.org/en/statistics/

(26) ĠU L 378, 27.12.2006, p. 41.

(27) Lista tad-DAC ta’ Reċipjenti tal-ODA (http://www.oecd.org/dac/stats/daclistofodarecipients.htm).

(28) Akkumpanjament tal-pajjiżi li qed jiżviluppaw biex jikkonformaw mal-Implimentazzjoni tar-Regolament (KE) Nru 1005/2008 dwar is-Sajd Illegali, Mhux Rapportat u Mhux Irregolat (IUU), EuropeAid/129609/C/SER/Multi.